Springbokspan: Wil Rassie die Engelse van hul voete af hol?Jesse Kriel is op buitesenter gekies. (Foto: Japanese times) Dit sal jammer wees as dit Saterdag nat is op Nuweland, want die Springbokafrigter, Rassie Erasmus, het juis ’n agterlyn gekies om in droë toestande te floreer. Erasmus het vyf veranderinge aan die beginspan gemaak wat die tweede toets in Bloemfontein met 23-12 gewen het en sodoende die reeks teen Engeland met 2-0 beklink het. Dis deel van ŉ bouproses om die regte kombinasies te vind en om seker te maak dat die spelers die nodige vaardighede het om by alle toestande aan te pas. Nadat die Springbokke in die eerste toets onder Erasmus teen Wallis in Washington vasgeval het, gee hy weer vir Warrick Gelant, Jesse, Kriel, André Esterhuizen, Elton Jantjies en Chiliboy Ralepelle ŉ kans in die plekke van onderskeidelik Willie le Roux, Lukhanyo Am, Damian de Allende, Handré Pollard en Bongi Mbonambi. Dan is die 37-jarige haker Schalk Brits, soos voorspel, op die bank ingesluit en ook die jong en onervare skrumskakel Embrose Papier. Ek dink die span is ŉ effense waagstuk. Kan Jantjies die toutjies beter as Pollard trek? Is Gelant beter as Le Roux? Gaan Esterhuizen voortaan vir De Allende langs die kantlyn hou? Kan Ralepelle, wat sy soveelste kans kry, sy plek vasmessel met Malcolm Marx wat binnekort reg sal wees, of selfs as die vernaamste plaasvervanger? Maar dis die besluite wat enige afrigter moet neem om die regte spelers te vind voor aanstaande jaar se Wêreldbeker-toernooi in Japan. Erasmus het reeds baie bereik. Hy het raakgevat met sy span en die plaasvervangersbank. Daar is ŉ baie goeie mengsel van jeug en ervaring en nou wil hy daarop voortbou. ♦ Die Engelse afrigter, Eddie Jones, het die losskakel, Danny Cipriani, ná tien jaar in die rugbywoestyn ingesluit juis omdat nat toestande voorspel word. Cipriani, 30, wat linksvoetig is, is destyds as die logiese opvolger vir Jonny Wilkinson beskou, maar net soos die talentvolle Wallaby James O’Connor, is hy een van die stoute seuns van rugby en het hy nog nooit sy volle potensiaal bereik nie. Hy het verlede maand aangekondig dat hy na Gloucester oorskuif en die Engelse ondersteuners hou duim vas dat hy onder Johann Ackerman rustigheid sal vind. Dan is die Hurricanesflank, Brad Shields, siek en nie oorweeg nie. Chris Robshaw speel in sy plek. Die vurige stut Joe Marler vervang Maku Vunipola (deernisverlof) en die agtsteman Nathan Hughes vervang Billy Vunipola (gebreekte arm), wat saam met sy broer ná die tweede toets huis toe is. Kan die Engelse wen? Wel, as die veld nat is en Cipriani doen wat van hom verwag word, kan die Engelse helaas die toets wen. Spanne ‒ Suid-Afrika (met aantal toetse tussen hakies): 15. Warrick Gelant (4), 14. S’Bu Nkosi (2), 13. Jesse Kriel (31), 12. André Esterhuizen (1), 11. Aphiwe Dyantyi (2), 10. Elton Jantjies (25), 9. Faf de Klerk (13), 8. Duane Vermeulen (41), 7. Pieter-Steph du Toit (35), 6. Siya Kolisi (kaptein, 30), 5. Franco Mostert (20), 4. RG Snyman (2), 3. Frans Malherbe (18), 2. Chiliboy Ralepelle (24), 1. Beast Mtawarira (100). Bank: 16. Schalk Brits (10), 17. Steven Kitshoff (26), 18. Thomas du Toit (3), 19. Jean-Luc du Preez (12), 20. Sikhumbuzo Notshe (3), 21. Embrose Papier (1), 22. Handré Pollard (28), 23. Willie le Roux (43). Engeland 15. Elliot Daly, 14. Jonny May, 13. Henry Slade, 12. Owen Farrell (kaptein), 11. Mike Brown, 10. Danny Cipriani, 9. Ben Youngs, 8. Nathan Hughes, 7. Tom Curry, 6. Chris Robshaw, 5. Maro Itoje, 4. Joe Launchbury, 3. Kyle Sinckler, 2. Jamie George, 1. Joe Marler. Bank: 16. Luke Cowan-Dickie, 17. 18. Alec Hepburn, 19. Harry Williams, 20. Jonny Hill, 21. Mark Wilson, 22. Sam Simmonds, 23. Ben Spencer, 24. Denny Solomona.